Kavanaugh' ülemkohtunikuks nimetamist toetas lõpphääletusel 50 ja vastu oli 48 senaatorit.

Juba samal päeval toimus ka Kavanaugh' ametisse vannutamine. Tseremoonia viisid läbi USA ülemkohtu esimees John Roberts ja endine ülemkohtunik Anthony Kennedy, kelle Kavanaugh välja vahetab.

Kavanaugh on järjekorras 102. ülemkohtunik.

"Ma tänan ja õnnitlen USA senatit suurepärase kandidaadi heakskiitmise eest ülemkohtuniku ametisse. Kavanaugh saab olema tõeliselt suurepärane ülekohtunik paljudeks aastateks," teatas Kavanaugh' esitanud president Donald Trump sotsiaalmeedias.

Trump kritiseeris ühtlasi demokraate "koletu rünnaku" eest Kavanaugh´ vastu.

"See oli koletu rünnak, mida keegi ei peaks läbi elama," ütles president.

USA Föderaalse Juurdlusbüroo (FBI) uus uurimine Kavanaugh' suhtes ei leidnud midagi, mis kinnitaks talle esitatud süüdistusi seksuaalrünnakus.

"Uurimine ei leidnud mingit vihjet väärkäitumisele," lausus Iowa senaator Chuck Grassley, kes juhib senati õiguskomiteed. "Selles pole midagi, mida me juba ei teaks."

FBI-le anti vabariiklasest senaatori palvel nädal aega kontrollida ülikooliprofessori süüdistusi, nagu püüdnuks Kavanaugh teda vägistada kahe aastakümne eest, kui nad olid veel teismelised.

Kavanaugh' ametissekinnitamise protsess on vallandanud Ühendriikides poliitilise tormi seoses kolme naise süüdistustega, et praegune föderaalse apellatsioonikohtu kohtunik ahistas neid 1980. aastatel keskkooli ja ülikooli ajal seksuaalselt.